ລາວ - ຕະຫຼາດລົງທຶນທີ່ສ້າງຄວາມດຶງດູດຂອງບັນດາວິສາຫະກິດຫວຽດນາມ
ການລົງທຶນ, ດຳເນີນທຸລະກິດຂອງບັນດາວິສາຫະກິດຫວຽດນາມ ຢູ່ລາວ ໃນຊຸມປີຜ່ານມາກໍ່ໄດ້ຮັບການພັດທະນາຢ່າງໄວ ແລະ ຈຳນວນເງິນລົງທຶນກໍ່ນັບມື້ນັບຫຼາຍ. ບັນດາຜົນສຳເລັດຂອງວິສາຫະກິດຂະໜາດກາງ ແລະ ນ້ອຍພວມກາຍເປັນກຳລັງໜູນເພື່ອຊຸກຍູ້ບັນດາວິສາຫະກິດໃຫຍ່ຂອງຫວຽດນາມ ຄື: ທະນາຄານ, ໂທລະຄົມມະນາຄົມ, ບໍລິສັດການບິນ… ຍູ້ແຮງການລົງທຶນຢູ່ລາວ. ບົດຂຽນ “ລາວ - ຕະຫຼາດລົງທຶນທີ່ສ້າງຄວາມດຶງດູດຂອງບັນດາວິສາຫະກິດຫວຽດນາມ”, ຂອງ ມິ້ງບິ່ງ, ນັກຂ່າວ VOV.
ຫວຽດນາມ ແລະ ລາວແມ່ນ 2 ປະເທດບ້ານໃກ້ເຮືອນຄຽງ, ມີການພົວພັນດ້ານການທູດທີ່ເປັນມູນເຊື້ອອັນດີງາມ. ປະຈຸບັນ, ການລົງທຶນຂອງຫວຽດນາມ ຢູ່ລາວ ພວມຢືນອັນດັບ 3, ໂຄງການລົງທຶນ ແລະ ຍອດຈຳນວນເງິນຈົດທະບຽນຂອງຫວຽດນາມ ເຂົ້າລາວ ໃນໄລຍະ 2011 – 2015 ນັບມື້ນັບໄດ້ເພີ່ມຂຶ້ນຢ່າງຕໍ່ເນື່ອງ. ໄລ່ຮອດທ້າຍເດືອນ 09/2016, ຫວຽດນາມ ມີ 266 ໂຄງການລົງທຶນຢູ່ລາວ ດ້ວຍຍອດຈຳນວນທຶນຈົດທະບຽນແມ່ນກວ່າ 5 ຕື້ USD. ລາວ ຢືນອັນດັບທີ 1 ໃນຈຳນວນ 64 ປະເທດ ແລະ ເຂດແຄ້ວນທີ່ມີການເຄື່ອນໄຫວລົງທຶນຂອງວິສາຫະກິດຫວຽດນາມ. ທ່ານປະລິຍາເອກ ແບກຫງອກທັ໋ງ, ພະແນກແຜນການ ແລະ ພັດທະນາ, ມະຫາວິທະຍາໄລເສດຖະກິດແຫ່ງຊາດ ໃຫ້ຮູ້ວ່າ.
“ປະຈຸບັນ, ບັນດາຂົງເຂດລົງທຶນຂອງຫວຽດນາມ ຢູ່ລາວ ຕົ້ນຕໍແມ່ນພະລັງງານ, ການບໍລິການ, ພື້ນຖານໂຄງລ່າງ, ກະສິກຳ - ປ່າໄມ້, ຂຸດຄົ້ນບໍ່ແຮ່, ທະນາຄານ… ຫວຽດນາມ ແມ່ນ 1 ໃນບັນດາຄູ່ຮ່ວມມືໃຫຍ່ ມີລະດັບຍຸດທະສາດຂອງລາວ ແລະ ມີກາລະໂອກາດຫຼາຍຢ່າງໃນການພັດທະນາການພົວພັນຮ່ວມມືລະຫວ່າງຫວຽດນາມ - ລາວ. 2 ປະເທດ ມີການພົວພັນດ້ານເສດຖະກິດ ແລະ ການເມືອງພິເສດ. ສະນັ້ນ, ລັດຖະບານລາວ ກໍສະໜັບສະໜູນ ແລະ ໃຫ້ບຸລິມະສິດແກ່ບັນດາວິສາຫະກິດຫວຽດນາມ ມາລົງທຶນ, ດຳເນີນທຸລະກິດຢູ່ລາວທີ່ສຸດ”.
(ທ່ານ ຟ້າມກວາງຟຸ໋, ຜູ້ອຳນວຍການໃຫຍ່ທະນາຄານ Sacombank ສາຂາຢູ່ລາວ)
ປະຈຸບັນ, ບັນດາໂຄງການລົງທຶນຂອງວິສາຫະກິດຫວຽດນາມ ໄດ້ມີໜ້າຢູ່ 16/18 ແຂວງ, ນະຄອນຂອງລາວ ແລະ ລົງທຶນໃນຫຼາຍຂົງເຂດຄື: ການເງິນ, ທະນາຄານ, ກໍ່ສ້າງ, ຄົມມະນາຄົມ… ໃນນັ້ນ, ພົ້ນເດັ່ນຄືທະນາຄານການຄ້າຫຸ້ນສ່ວນ ໂຊງ່ອນ ເທືອງຕີ໋ນ (Sacombank) ເຊິ່ງແມ່ນໜຶ່ງໃນບັນດາທະນາຄານ ໃຫຍ່ຂອງຫວຽດນາມ ລົງທຶນຢູ່ລາວ. ທ່ານ ຟ້າມກວາງຟຸ໋, ຜູ້ອຳນວຍການໃຫຍ່ທະນາຄານ Sacombank ສາຂາຢູ່ລາວ, ໃຫ້ຮູ້ວ່າ.
“ຜ່ານການເຄື່ອນໄຫວມາເປັນເວລາ 8 ປີ, Sacombank ລາວ ໄດ້ມີບັນດາບາດກ້າວເຕີບໂຕພໍສົມຄວນ, ນັບມື້ນັບຢືນຢັນອິດທິພົນຊື່ສຽງ, ເຊື່ອມໂຍງເຂົ້າກັບລະດັບການພັດທະນາເສດຖະກິດຂອງລາວ ຜ່ານການສະໜອງບັນດາ ມາດຕະການແກ້ໄຂດ້ານການເງິນຢ່າງຮອບດ້ານ ແລະ ບັນດາການບໍລິການທະນາຄານ ທັນສະໄໝ ທີ່ສະຫງວນໃຫ້ລູກຄ້າເຊິ່ງແມ່ນວິສາຫະກິດ, ປະຊາຊົນທຸກຊັ້ນຄົນຢູ່ທ້ອງຖິ່ນ ກໍຄື ວົງການຊາວຫວຽດນາມອາໄສຢູ່ລາວ ແລະ ບັນດາວິສາຫະກິດຫວຽດນາມ ທີ່ມີການລົງທຶນດຳເນີນທຸລະກິດຢູ່ລາວ”.
(ທ່ານນາຍົກລັດຖະມົນຕີລາວ ທອງລຸນ ສີສຸລິດ,
ໄດ້ຕີລາຄາສູງບັນດາວິສາຫະກິດຫວຽດນາມ ທີ່ພວມເຄື່ອນໄຫວລົງທຶນຢູ່ລາວ)
ມີຫຼາຍໂຄງການຂອງຫວຽດນາມ ທີ່ລົງທຶນເຂົ້າລາວ ມີຂອບຂະໜາດໃຫຍ່ ໄດ້ເຄື່ອນໄຫວຢ່າງມີປະສິດທິຜົນ, ນຳມາເຊິ່ງຜົນປະໂຫຍດຢ່າງແທດຈິງໃຫ້ແກ່ການພັດທະນາເສດຖະກິດ, ສັງຄົມຂອງລາວ, ປະກອບສ່ວນເພີ່ມລາຍຮັບງົບປະມານໃຫ້ລັດຖະບານລາວ ປະມານ 240 – 260 ລ້ານ USD/ປີ, ສ້າງວຽກເຮັດງານທຳໃຫ້ຜູ້ອອກແຮງງານ 35.000 ຄົນ. ຄາດວ່າ, ໃນປີ 2017, ຕົວເລກນີ້ຈະບັນລຸ 350 – 400 ລ້ານ USD/ປີ, ສ້າງວຽກເຮັດງານທຳໃຫ້ຜູ້ອອກແຮງງານລາວ ປະມານ 45.000 ຄົນ ແລະ ຈະສືບຕໍ່ເພີ່ມຂຶ້ນໃນຊຸມປີຕໍ່ໄປ. ໃນການພົບປະກັບບັນດາວິສາຫະກິດຫວຽດນາມ ລົງທຶນຢູ່ລາວ, ທ່ານນາຍົກລັດຖະມົນຕີລາວ ທອງລຸນ ສີສຸລິດ, ໄດ້ຕີລາຄາສູງບັນດາວິສາຫະກິດຫວຽດນາມ ທີ່ພວມເຄື່ອນໄຫວລົງທຶນຢູ່ລາວ.
ບັນດາໂຄງການລົງທຶນຂອງວິສາຫະກິດຫວຽດນາມ ຢູ່ລາວ ພວມນຳມາເຊິ່ງຜົນປະໂຫຍດລວມໃຫ້ແກ່ 2 ປະເທດເທື່ອລະກ້າວ. ສິ່ງດັ່ງກ່າວກໍ່ສະແດງໃຫ້ເຫັນຄວາມປາດຖະໜາຂອງຫວຽດນາມ ແລະ ບັນດາວິສາຫະກິດທີ່ຢາກປະກອບສ່ວນເຂົ້າໃນການພັດທະນາເສດຖະກິດ, ຊີວິດສັງຄົມຂອງລາວ. ຈາກນັ້ນ, ປະກອບສ່ວນປັບປຸງ ແລະ ພັດທະນາສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງຫວຽດນາມ - ລາວ.
(ແຫຼ່ງຄັດຈາກ VOV)